罗洪先
采石吊李白
我游匡庐峰，瀑布下白龙。香炉烟乍起，明灭锦屏容。扁舟欲发金炉月，云松遥梦双金阙。飘泊宫袍称谪仙，腰间解我珊瑚玦。晓来推枕对春风，春阳初入冯夷宫。鵁鶄翠翼晴沙暖，杨柳青丝曲巷通。问言此地名何渚，采石矶头采芳处。记得当年留醉眠，歌声不逐江流去。啼莺几度怨游人，迷汀岂解知前主。长安鼙鼓接新声，浔阳楼船向禁城。夜郎早晚无消息，天子春秋多变更。文章落笔生江海，意气浮云轻百代。沈香亭曲百花妍，黄鹤楼人亦何在。空闻美酒出兰陵，十千五千不动情。当垆燕姬鸣秦筝，恨不椎碎力士铛。江烟江草镇长在，江日薰人人自醉。丈夫达生死即休，浮名何物令心愁。白鹭洲，采石水，汉阳鹦鹉唤不起。奚独才高易搆谗，宁须命薄怜倾否。我欲骑鲸鲸已飞，望而不极令心违。兴至亦向蓬莱归，安得尘世久依依。